Hi Khisimusi munhu a xi makanyeka bya njiya, vo pfa etindhawini hi ku hambanahambana ka tona: va ka Malamulele hi ta va rivalanyana, va Giyani na vona-vu a hi va rivaleninyana, hi endla tano na va Mhala, Ritavi na Hlanganani, ho khoma Seshego le Xitlhelavasati, hi khoma Maphiphirosi, hi khoma va muti wa Pitori lomu tindhivilichi ti tumbuluxiwaka kona, a hi khomeni va muti wa nsuku kaya ka xigalana xa milenge mimbirhi; hee, ku hlaya hi tindhawu hi mpela i ku twa khwiri. Siku ra kona a ri khavisiwe hi Holobye wa Vurimi, swiphandze na tiphuphu takwe, nhlayo ya vamatsalana a yi nga hlayeki hi nhloko, vadyondzisi - pho vamani varhandzi va swilo, na khakhuleta a yi ta lutla, vafundhisi - lava makhwiri yo xinga ngi i vayimani a va tshama hi ku tshama ka vona kambe hee, wena, vakamberi lava swilebvu a swi tlhela emakhwirini ngi i swiphongo a va teke switulu swa le mahlweni, vampheheleni lava nga tshameliki ku twa nsimbi loko ku ri ntlangu a va tima na dyambu. Lavo tolovela mati a va hlambe va tlhela va fefa, va hojomela eka tisudu ta manyunyu. Varisi a va nuha vulongo, kasi swindzendzele a swi nuha majomela. Siku rero n'wana wa movha a xi ri n'wana wa movha, xi ri karhi xi tlhukuta-tlhukuta lava marito, kambe we wo tanihi nkata swikwembu a a, lomu matsheveni ya n'wana wa movha a ku ganyulaganyula munhu hi ntsako, ngati yakwe yi ri karhi yi byisiwa swichayachayana - n'wana wa haripa, n'wana pisaleteri, n'wana na wa thamborini, n'wana wa xigubu, n'wana wa mbilamanguva, heyi, swimbe swi vuriwa hi Xinghezi, we wo tanihi n'wana sirha u ngo rhukana ku vula swona.